Retningsgivende standardvedtægt for lokalafdeling i Skole og Forældre, godkendt af hovedbestyrelsen d. 21. maj 2016

# Vedtægt for Skole og Forældres lokalafdeling i

# xxx kommune/kommuner

**§ 1**

**Navn**

Lokalafdelingens navn er Skole og Forældre, <kommunenavn/kommunenavne>

**§ 2**

**Formål**

Det er lokalafdelingens formål:

* At styrke de lokale folkeskoler, til fremme af den enkelte elevs kundskaber, alsidige udvikling, selvstændighed og samarbejdsevne
* at repræsentere Skole og Forældre i kommunen og virke for en styrkelse af skolebestyrelsernes indflydelse i kommunen
* at støtte medlemmerne i deres arbejde i skolebestyrelsen
* at repræsentere medlemmerne over for kommunalbestyrelsen og kommunale udvalg, som beskæftiger sig med skoleforhold, samt over for den kommunale skoleforvaltning.
* at samarbejde med lokalafdelinger i tilgrænsende kommuner om fælles initiativer rettet mod medlemmerne
* at være et forum for drøftelse af skolepolitiske spørgsmål af interesse for medlemmerne
* at samarbejde med lokale foreninger og organisationer, der har opgaver fælles med Skole og Forældre
* I øvrigt at virke for at styrke Skole og Forældres formål i kommunen

**§ 3**

**Medlemskab**

Alle forældrevalgte skolebestyrelsesmedlemmer på Skole og Forældres medlemsskoler i kommunen indgår som lokalafdelingens medlemmer.

**§ 4**

**Generalforsamling**

Lokalafdelingens højeste myndighed er generalforsamlingen, som afholdes hvert år senest i \_\_\_\_\_\_ måned.

Generalforsamlingen indkaldes skriftligt med mindst 1 måneds varsel med angivelse af dagsorden.

Generalforsamlingens dagsorden skal mindst have følgende punkter:

1. Valg af dirigent og stemmetællere
2. Fremlæggelse og godkendelse af formandens beretning
3. Fremlæggelse og godkendelse af evt. regnskab
4. Behandling af indkomne forslag
5. Valg af 3-7 bestyrelsesmedlemmer og 2 suppleanter
6. Valg af evt. revisor
7. Eventuelt

Forslag, der ønskes behandlet på generalforsamlingen, skal være formanden i hænde senest 14 dage før generalforsamlingen. Samtlige bilag til generalforsamlingen skal udsendes senest 7 dage inden generalforsamlingen.

Mødeberettigede er alle medlemmer af lokalafdelingen. Stemmeberettigede er alle medlemmer af lokalafdelingen, der er personligt til stede til mødet.

Beslutninger og personvalg træffes ved almindeligt stemmeflertal. Såfremt et medlem på generalforsamlingen kræver skriftlig afstemning, skal dette imødekommes. Personvalg foregår altid ved skriftlig afstemning, dersom der er mere end 1 kandidat.

Eventuel revisor må ikke være medlem af bestyrelsen.

**§ 5**

**Ekstraordinær generalforsamling**

Ekstraordinær generalforsamling kan afholdes når et flertal af bestyrelsen finder det nødvendigt eller når mindst 1/5 af lokalafdelingens medlemmer stiller skriftligt krav herom med angivelse af dagsorden. Ekstraordinær generalforsamling indkaldes skriftligt med mindst 14 dages varsel.

**§ 6**

**Bestyrelsen**

Lokalafdelingen ledes af en bestyrelse på 3-7 medlemmer, som vælges af generalforsamlingen blandt deltagerne på generalforsamlingen. Bestyrelsesmedlemmerne vælges for en etårig periode. Genvalg kan finde sted.

Bestyrelsen konstituerer sig selv med formand (og eventuelt øvrige tillidsposter) på førstkommende bestyrelsesmøde, der afholdes senest 4 uger efter generalforsamlingen.

Bestyrelsen fastsætter selv sin forretningsorden.

Bestyrelsens beslutninger sker ved almindeligt stemmeflertal. I tilfælde af stemmelighed, er formandens stemme udslagsgivende. Eventuelle valg til tillidsposter sker efter almindeligt stemmeflertal.

**§ 7**

**Lokalafdelingens relation til landsforeningen**

Skole og Forældres forretningsudvalg skal godkende lokalafdelingens vedtægter, herunder eventuelle vedtægtsændringer.

Lokalafdelingen skal udvise god foreningsskik og er ansvarlig i dette over for Skole og Forældres hovedbestyrelse.

Lokalafdelingen kan anmode landsforeningen om støtte til dets arbejde ved henvendelse til sekretariatet.

**§ 8**

**Regnskab og revision**

Hvis lokalafdelingen har egne indtægter og udgifter, skal bestyrelsen aflægge regnskab over for generalforsamlingen.

Lokalafdelingens regnskabsår følger kalenderåret.

Regnskabet revideres af den på generalforsamlingen valgte revisor.

**§ 9**

**Hæftelse og tegningsregler**

Det er alene lokalafdelingen, der med sin eventuelle formue hæfter for indgåede økonomiske aftaler. Bestyrelsens medlemmer hæfter således ikke personligt.

Lokalafdelingen tegnes udadtil ved underskrift af formanden og mindst et yderligere medlem af bestyrelsen i forening.

**§ 10**

**Vedtægtsændringer**

Ændringer i lokalafdelingens vedtægter kræver, at forslag herom er optaget på generalforsamlingens dagsorden. Vedtagelse kræver 3/5 af de afgivne stemmer på generalforsamlingen.

**§ 11**

**Opløsning**

Lokalafdelingen kan opløses, når 2/3 af deltagerne på en generalforsamling stemmer herfor. Skole og Forældres hovedbestyrelse kan endvidere opløse lokalafdelingen, hvis det skønnes, at lokalafdelingen vedblivende arbejder i strid med dets egen vedtægt eller hvis lokalafdelingen over en længere periode er inaktiv.

Ved opløsning overgår evt. formue til landsforeningen Skole og Forældre.

**§ 12**

**Datering**

Således vedtaget på lokalafdelingens stiftende generalforsamling den X/X 20xx og senest ændret på generalforsamling den Y/Y 20yy.

Dirigentens underskrift \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_